b'\n_START_ARTICLE_\nTesla Model S\n_START_SECTION_\nBaggrund\n_START_PARAGRAPH_\nModel S er designet af Franz von Holzhausen, der havde en baggrund i Mazdas nordamerikanske afdeling. Under udviklingen og f\xc3\xb8rproduktionen bar bilen kodenavnet WhiteStar. Model S annonceredes f\xc3\xb8rste gang i en pressemeddelelse den 30. juni 2008. Prototypen blev vist frem p\xc3\xa5 en pressekonference den 26. marts 2009._NEWLINE_I februar 2008 kom det frem, at Tesla Motors forventede at tilbyde en variant af Model S med ekstra r\xc3\xa6kkevidde som f\xc3\xb8lge af en indbygget benzinmotor, men denne variant sattes efterf\xc3\xb8lgende ikke i produktion. P\xc3\xa5 GoingGreen-konferencen i september i 2008 fastslog medstifteren og den adm. direkt\xc3\xb8r for Tesla Motors, Elon Musk, at Tesla udelukkende ville udvikle elbiler. Med Model S har Musk \xc3\xb8nsket at vise, at det er muligt at bygge en anvendelig og luksuri\xc3\xb8s elbil til det brede marked. Fra starten var det Musks plan at starte fra toppen af markedet med den elektriske Roadster og siden bev\xc3\xa6ge sig nedad i segmenterne. Det andet trin i denne plan var Model S - en sedan i stil med blandt andre BMW M5._NEWLINE_Etableringen af en samlefabrik i Albuquerque i New Mexico skulle have v\xc3\xa6ret p\xc3\xa5 plads i starten af april 2007 men blev ikke til noget. Det var ogs\xc3\xa5 meningen, at der skulle bygges en fabrik i San Jose, Californien. I maj 2010 oplyste Tesla, at man ville producere Model S p\xc3\xa5 den tidligere NUMMI-fabrik i Fremont i Californien, betegnet Tesla Factory, hvilket blev den endelige l\xc3\xb8sning.\n_START_SECTION_\nProduktion\n_START_PARAGRAPH_\nModel S produceres p\xc3\xa5 Teslas fabrik i Fremont i Californien. Til det europ\xc3\xa6iske marked samler og distribuerer Tesla fra det europ\xc3\xa6iske distributionscenter i Tilburg i Holland. Bilerne bygges og testes i Fremont. Batteriet, elmotoren og de \xc3\xb8vrige komponenter afmonteres og fragtes s\xc3\xa6rskilt med skib til Tilburg, hvor bilerne samles p\xc3\xa5 ny. Centret best\xc3\xa5r af en industribygning p\xc3\xa5 18.900 m\xc2\xb2, der ogs\xc3\xa5 fungerer som v\xc3\xa6rksted og reservedelslager._NEWLINE_De f\xc3\xb8rste ti kunder fik overdraget deres biler p\xc3\xa5 fabrikken i Fremont den 22. juni 2012 under den officielle lancering. Produktionen \xc3\xb8gedes fra 15-20 biler om ugen i august 2012 til over 200 i starten af november og 400 i slutningen af december. I 2012 produceredes 3100 Model S, og 2650 biler leveredes til kunder i USA._NEWLINE_I december 2013 oplyste myndighederne i Californien, at man ville give Tesla Motors en skattefritagelse p\xc3\xa5 34,7 mio. dollars, s\xc3\xa5 produktionen i Fremont kunne \xc3\xb8ges til omkring 35.000 biler om \xc3\xa5ret._NEWLINE_If\xc3\xb8lge Tesla forventedes produktionen \xc3\xb8get fra 600 biler om ugen i starten af 2014 til omkring 1000 biler om ugen i slutningen af 2014. I starten af maj 2014 var produktionsraten 700 biler om ugen.\n_START_SECTION_\nMotor\n_START_PARAGRAPH_\nTesla Model S 2013-2014 Performance-modellerne var udstyret med en elmotor p\xc3\xa5 421\xc2\xa0hk (310\xc2\xa0kW) og 600 Nm, der var placeret over bagakslen. Mellemversionen ydede 362\xc2\xa0hk (266\xc2\xa0kW) og 440 Nm. Tesla Motors h\xc3\xa6vdede, at luftmodstandskoefficienten var s\xc3\xa5 lav som 0,24 Cw, hvilket ved lanceringen var lavere end nogen anden bil. CLA-modellen i 180 BlueEfficiency-varianten fra Mercedes har dog efterf\xc3\xb8lgende overg\xc3\xa5et Model S._NEWLINE_60 kWh-modellen - der var p\xc3\xa5 markedet til og med 2014 - havde en tophastighed p\xc3\xa5 190 km/t og kunne n\xc3\xa5 fra 0-100 km/t p\xc3\xa5 6,2 sekunder. 70 kWh-modellen (fra 2015) har en tophastighed p\xc3\xa5 225 km/t og kommer fra 0-100 p\xc3\xa5 5,4 sek. 85 kWh-modellens tophastighed var oprindelig 201 km/t - hvilket \xc3\xb8gedes til 225 km/t fra 2015 - og accelerationen fra 0-100 km/t kan n\xc3\xa5s p\xc3\xa5 5,6 sekunder. Topmodellen til og med 2014, 85 kWh-Performance, havde en tophastighed p\xc3\xa5 210 km/t og kunne accelerere fra 0-100 km/t p\xc3\xa5 4,4 sekunder._NEWLINE_Ved indgangen til 2015 lancerede Tesla Motors en r\xc3\xa6kke nye motorvarianter med firehjulstr\xc3\xa6k og motor ved b\xc3\xa5de for- og bagakslen. Pr. april 2015 kunne Model S f\xc3\xa5s i f\xc3\xb8lgende varianter: 70D, 85, 85D og den nye topmodel 85D Performance (P85D) med en tophastighed p\xc3\xa5 250 km/t. En softwareopdatering i januar 2015 \xc3\xb8gede accelerationen fra 0-100 km/t til 3,3 sek. (oprindelig 3,4 sek.) for topmodellen Tesla Model S P85D (3,2 sekunder for 0-60 mph)._NEWLINE_Motoren fungerer ogs\xc3\xa5 som regenerativ bremse med en effekt p\xc3\xa5 op til mere end 60 kW, hvilket mindsker b\xc3\xa5de energiforbruget og sliddet p\xc3\xa5 bremserne.\n_START_SECTION_\nOplader\n_START_PARAGRAPH_\nOpladeren fungerer ved s\xc3\xa5vel 120 som 230 volts stikkontakter ved op til 11 kW. Som ekstraudstyr til ca. 15.000 kr. kan tilk\xc3\xb8bes en 22 kW-oplader._NEWLINE_Opladerstikket er placeret bag den venstre baglygte. Stikket er omkranset af en LED-krans, der blinker hyppigere, n\xc3\xa5r batteriet er ved at v\xc3\xa6re fuldt opladet. Tesla har etableret 120 kW-hurtigladestationer, s\xc3\xa5 s\xc3\xa6rligt lange rejseafstande kan tilbagel\xc3\xa6gges. En hurtiglader kan \xc3\xb8ge r\xc3\xa6kkevidden med op til 320 km i l\xc3\xb8bet af 30 minutter og lade et 85 kWh-batteri fuldt op i l\xc3\xb8bet af en time. Hurtigladere er standardudstyr p\xc3\xa5 alle 85 kWh-modellerne og 70 kWh._NEWLINE_Opladningstiden afh\xc3\xa6nger af, hvor meget str\xc3\xb8m der er p\xc3\xa5 batteriet, batteriets samlede kapacitet og den tilg\xc3\xa6ngelige sp\xc3\xa6nding og elektriske sikring. Fra et 120 volts/15 ampere husholdningsstik kan r\xc3\xa6kkevidden \xc3\xb8ges med 8 km pr. time. Fra et 11 kW og 230/400V 3 faset 16A stik (som fx anvendes af nogle f\xc3\xa5 luksusautocampere) eller et 1 faset 230V 50A stik (hvilket er knap s\xc3\xa5 udbredt i Europa), kan r\xc3\xa6kkevidden \xc3\xb8ges med 50 km pr. time. Hvis Teslas dobbeltoplader p\xc3\xa5 22 kW anvendes, kan r\xc3\xa6kkevidden \xc3\xb8ges med 100 km pr. time. Hardware til hurtigladeren er standardudstyr p\xc3\xa5 85 kWh-modellerne og kan k\xc3\xb8bes som ekstraudstyr p\xc3\xa5 60 kWh-modellerne i form af en softwareopgradering.\n_START_SECTION_\nInstrumentbord\n_START_PARAGRAPH_\nInstrumentbordet best\xc3\xa5r af et LCD display bag rattet, der viser speedometer, energiforbrug, batteriniveau, ansl\xc3\xa5et r\xc3\xa6kkevidde og hvilken k\xc3\xb8restilling (k\xc3\xb8regear, bakgear osv.), man er i. Den automatiske gearkasse kan s\xc3\xa6ttes i Drive (k\xc3\xb8regear), Neutral (frigear), Reverse (bakgear) og Park (parkering), som det kendes fra de fleste amerikanskproducerede biler._NEWLINE_Til h\xc3\xb8jre for f\xc3\xb8reren i midterkonsollen findes en 17-tommer touchscreen med en r\xc3\xa6kke af bilens prim\xc3\xa6re funktioner - blandt andet GPS-navigation, klimaanl\xc3\xa6g, og internetadgang. Sk\xc3\xa6rmen er inddelt i fire omr\xc3\xa5der. \xc3\x98verst findes genvejstaster til opladning, f\xc3\xb8rerprofiler og k\xc3\xb8ret\xc3\xb8jsdata. Nedenunder findes adgang til en r\xc3\xa6kke apps herunder internet, navigation med Google Maps, energi, bakkamera og telefon. Den midterste del af sk\xc3\xa6rmen viser de to aktive apps, der er opdelt i et \xc3\xb8vre og nedre omr\xc3\xa5de. Nederst p\xc3\xa5 sk\xc3\xa6rmen kontrolleres blandt andet bilens d\xc3\xb8re, l\xc3\xa5se, lys og temperatur._NEWLINE_Eftersom navigationssystemet benytter GPS og Google Maps, er det n\xc3\xb8dvendigt med konstant internetadgang. Som ekstraudstyr kan k\xc3\xb8bes en technology package, som g\xc3\xb8r det muligt for navigationssystemet at producere kort og k\xc3\xb8rselsanvisninger ogs\xc3\xa5 uden netd\xc3\xa6kning.\n_START_SECTION_\nAutopilot og delvis f\xc3\xb8rerl\xc3\xb8s k\xc3\xb8rsel\n_START_PARAGRAPH_\nAlle Model S har siden oktober 2014 haft indbygget hardwareudstyr til autopilot i form af et kamera i bilens forende, langtr\xc3\xa6kkende radar og ultrasoniske sensorer. I midten af oktober 2015 sendte Tesla deres software version 7.0 ud til alle Model S-ejere, hvilket g\xc3\xb8r det muligt at k\xc3\xb8re delvist f\xc3\xb8rerl\xc3\xb8st, dvs. hvor det som udgangspunkt ikke er n\xc3\xb8dvendigt at have h\xc3\xa6nderne p\xc3\xa5 rattet. Systemet er prim\xc3\xa6rt designet til landevejs- og motorvejsk\xc3\xb8rsel. I 2015 var prisen for at f\xc3\xa5 aktiveret systemet US$ 2500 ved bilens levering og US$ 3000 efter levering.\n_START_SECTION_\nEkstra s\xc3\xa6der\xc3\xa6kke\n_START_PARAGRAPH_\nAlle udgaver af Model S har samme karosseri og plads til fem voksne passagerer. For 26.000 kr. kan bilen som ekstraudstyr suppleres med en bagudvendt tredje s\xc3\xa6der\xc3\xa6kke i det bagerste bagagerum med plads til to b\xc3\xb8rn p\xc3\xa5 minimum 94 centimeters h\xc3\xb8jde og p\xc3\xa5 mellem 16 og 35 kg. Inkluderet er en forst\xc3\xa6rket kofanger bagtil. S\xc3\xa6der\xc3\xa6kken kan fjernes, n\xc3\xa5r den ikke er i brug. N\xc3\xa5r den tredje s\xc3\xa6der\xc3\xa6kke er i brug, vil bagage kunne opbevares i det forreste bagagerum. Med den tredje s\xc3\xa6der\xc3\xa6kke er der plads til 5 + 2 passagerer, hvilket var den st\xc3\xb8rste passagerkapacitet for en elbil p\xc3\xa5 lanceringstidspunktet.\n_START_SECTION_\nD\xc3\xa6k og f\xc3\xa6lge\n_START_PARAGRAPH_\nModel S leveres med 19"-f\xc3\xa6lge som standardudstyr p\xc3\xa5 Goodyear Eagle-d\xc3\xa6k af typen RSA2, 245/45R19. For 19.100 kr. ekstra kan tilk\xc3\xb8bes 19"-f\xc3\xa6lge af typen Cyclone._NEWLINE_Model S kan som ekstraudstyr endvidere leveres med 21"-f\xc3\xa6lge af typen Turbine i enten s\xc3\xb8lv- eller gr\xc3\xa5t look p\xc3\xa5 Michelin Pilot Sport 2-d\xc3\xa6k af typen 245/35R21. Merprisen herfor er 33.500 kr.\n_START_SECTION_\nGaranti og service\n_START_PARAGRAPH_\nModel S er d\xc3\xa6kket af en nybilsgaranti p\xc3\xa5 enten 4 \xc3\xa5r eller 80.000 km, der omfatter alt standardudstyr, transmission og hele drivlinjen med undtagelse af d\xc3\xa6kkene. Garantien kan udvides med yderligere 4 \xc3\xa5r og 80.000 km for en merpris p\xc3\xa5 ca. 20.000 kr. Garantien omfatter en l\xc3\xa5nebilsordning i form af enten en Model S 85 kWh-model eller en Tesla Roadster. I april 2013 oplyste Tesla, at et \xc3\xa5rligt servicetill\xc3\xa6g p\xc3\xa5 ca. 3.300 kr. - der hidtil havde v\xc3\xa6ret obligatorisk for at garantien skulle d\xc3\xa6kke - ikke l\xc3\xa6ngere var n\xc3\xb8dvendigt. Servicetill\xc3\xa6gget kan dog fortsat tilk\xc3\xb8bes og omfatter en \xc3\xa5rlig gennemgang af bilen, justering af d\xc3\xa6kkene og bremserne, opdateringer af hardware og anden relevant service._NEWLINE_Batterigarantien udg\xc3\xb8r enten 8 \xc3\xa5r eller 200.000 km for 60 kWh-batteriet. 85 kWh-batteriet har en ubegr\xc3\xa6nset kilometergaranti p\xc3\xa5 8 \xc3\xa5r. Begge batterigarantier d\xc3\xa6kker skader fra ukorrekte opladningsprocedurer og batteribrand, ogs\xc3\xa5 selvom branden skyldes en fejl fra chauff\xc3\xb8rens side. Tab af batterikapacitet over tid og brug er dog ikke omfattet af batterigarantien._NEWLINE_I august 2014 udvidede Tesla Motors garantien, s\xc3\xa5 den ogs\xc3\xa5 d\xc3\xa6kker motorenheden i otte \xc3\xa5r og med ubegr\xc3\xa6nset kilometer, som det er tilf\xc3\xa6ldet med batterienheden.\n_START_SECTION_\nFacelift (2016)\n_START_PARAGRAPH_\nI april 2016 kom det frem, at Model S ville blive opdateret med et nyt design af fronten og baglygterne, et nyt luftfiltreringssystem (som en del af Premium-pakken) og hurtigere opladning (opgraderet fra 40 til 48 ampere). Faceliftet indeb\xc3\xa6rer, at den store fiskemund med k\xc3\xb8lergrill udskiftes med en mere ren front a la Model X. Forlygterne er fuldt adaptive med 14 dioder i hver.\n_START_SECTION_\nVarianter og priser\n_START_PARAGRAPH_\nModel S kunne i model\xc3\xa5rene 2013-14 f\xc3\xa5s i tre motorvarianter med lithium-ion batterier p\xc3\xa5 enten 60 og 85 kWh, der yder 306\xc2\xa0hk (225\xc2\xa0kW) - 421\xc2\xa0hk (310\xc2\xa0kW) og med en r\xc3\xa6kkevidde p\xc3\xa5 op til 390-500 km. 0-100 km/t n\xc3\xa5s p\xc3\xa5 hhv. 6,2 sek. (60 kWh), 5,6 sek. (85 kWh) og 4,4 sek. (85 kWh Performance). Derudover er det muligt at tilk\xc3\xb8be en Plus-pakke til 85 kWh Performance-modellen. Med D-serien fra model\xc3\xa5ret 2015 udvides antallet af motorvarianter fra tre til fire._NEWLINE_De f\xc3\xb8rste 1000 biler i produktionslinjen var 85 kWh-versioner, der betegnedes Signature og Signature Performance._NEWLINE_Den billigste variant med 60 kWh-batteri og 306 hestekr\xc3\xa6fter koster i Danmark 540.000 kr. inkl. moms og uden ekstraudstyr. Den dyreste variant med 85 kWh-batteri, Performance Plus-pakken og 421 hestekr\xc3\xa6fter koster 764.000 inkl. moms og uden ekstraudstyr._NEWLINE_I henhold til \xc2\xa7 2, stk. 1, nr. 13 i lov om registreringsafgift af motork\xc3\xb8ret\xc3\xb8jer mv. er elbiler - og s\xc3\xa5ledes ogs\xc3\xa5 Model S - fritaget for afgift, hvis bilen er anmeldt til registrering indtil videre inden udgangen af 2015. Dog betales der fortsat moms, som for den billigste model udg\xc3\xb8r ca. 108.000 kr. De fleste andre lande har tilsvarende lovgivning, der fritager elbiler og s\xc3\xa5ledes ogs\xc3\xa5 Model S for afgifter._NEWLINE_Som f\xc3\xb8lge af \xc3\xa6ndrede afgiftsregler for elbiler stiger priserne for Model S i Danmark markant frem mod 2020.\n_START_SECTION_\nMilj\xc3\xb8p\xc3\xa5virkning\n_START_PARAGRAPH_\nIf\xc3\xb8lge Tesla har Model S ingen udst\xc3\xb8dning og udleder derfor ingen CO\xe2\x82\x82 ved k\xc3\xb8rsel. I det omfang str\xc3\xb8mmen til batteriet ikke er produceret fra vedvarende energi men fra energiformer, der har begr\xc3\xa6nsede reserver, vil der blive udledt CO\xe2\x82\x82, n\xc3\xa5r str\xc3\xb8mmen til en Model S skal produceres og leveres over det almindelige elnet. If\xc3\xb8lge The Guardian udleder S-modellen 85 gram CO\xe2\x82\x82 pr. km, hvis str\xc3\xb8mmen hentes fra det almindelige britiske elnet. Til sammenligning udledte den gennemsnitlige britiske bil 128,3 gram CO\xe2\x82\x82 pr. km i 2013._NEWLINE_I februar 2014 offentliggjorde Automotive Science Group (ASG) resultatet af en unders\xc3\xb8gelse, der kortlagde livscyklussen for 1300 biler fordelt p\xc3\xa5 ni kategorier solgt i Nordamerika. Unders\xc3\xb8gelsen bed\xc3\xb8mte Model S som den mest milj\xc3\xb8venlige bil i luksusklassen i 2014-model\xc3\xa5ret. Baseret p\xc3\xa5 milj\xc3\xb8p\xc3\xa5virkningen gennem Model S\' livscyklus konkluderede unders\xc3\xb8gelsen, at milj\xc3\xb8p\xc3\xa5virkningen ved at producere bilen opvejes af bilens begr\xc3\xa6nsede p\xc3\xa5virkning af milj\xc3\xb8et ved k\xc3\xb8rsel. If\xc3\xb8lge unders\xc3\xb8gelsen var elbilen Nissan Leafs milj\xc3\xb8p\xc3\xa5virkning gennem hele bilens livscyklus den mindst mulige blandt alle 2014-modeller p\xc3\xa5 det nordamerikanske marked._NEWLINE_If\xc3\xb8lge Tesla Motors forventes en Model S at udligne den energi, der blev brugt til at producere bilen, i l\xc3\xb8bet af mindre end 16.000 k\xc3\xb8rte km. ("Tesla Motors expects the Model S to "pay back" the energy that went into producing the car in less than 10,000 miles.")\n_START_SECTION_\nModtagelse\n_START_PARAGRAPH_\nModel S kunne for f\xc3\xb8rste gang besigtiges i Danmark fra den 19. december 2012 i Teslas udstillingslokaler i Bredgade i K\xc3\xb8benhavn._NEWLINE_Bilen var p\xc3\xa5 bes\xc3\xb8g i Danmark for anden gang, da der i februar 2013 arrangeredes pr\xc3\xb8veture for s\xc3\xa6rligt indbudte g\xc3\xa6ster som en del af "GET AMPED - Model S Tour", der bes\xc3\xb8gte fem europ\xc3\xa6iske byer. Med udgangspunkt ved Hotel Crowne Plaza i \xc3\x98restad kunne kommende danske Model S-ejere f\xc3\xa5 en pr\xc3\xb8vetur i deres kommende k\xc3\xb8ret\xc3\xb8j. Derudover var forskellige folk inden for branchen ogs\xc3\xa5 indbudte til en 10 minutters k\xc3\xb8retur bag rattet i en af tre Model S.\n_START_SECTION_\nDanmark\n_START_PARAGRAPH_\nAllerede i februar 2011 - halvandet \xc3\xa5r f\xc3\xb8r den egentlige serieproduktionen startede - reserverede det danske firma Cleardrive 50 Tesla Model S, hvilket p\xc3\xa5 dav\xc3\xa6rende tidspunkt var den hidtil st\xc3\xb8rste ordre i Tesla\xe2\x80\x99s historie. Ordren var begrundet i Cleardrives \xc3\xb8nske om at indf\xc3\xb8re Model S som eltaxa i den danske taxabranche. Den 23. juni 2012 - dagen efter at de egentlige leverancer af Model S begyndte i Californien - var s\xc3\xa5vel Cleardrive som det k\xc3\xb8benhavnske og nordsj\xc3\xa6llandske taxaselskab 4x48 TaxiNord som de f\xc3\xb8rste europ\xc3\xa6ere i Fremont for at testk\xc3\xb8re b\xc3\xa5de standardversionen og Performance-modellen. Begge firmaer vurderede, at Model S ville v\xc3\xa6re det f\xc3\xb8rste rigtige bud p\xc3\xa5 en elbil, der kunne bruges som taxa. If\xc3\xb8lge direkt\xc3\xb8r i TaxiNord, Carsten Aastrup, eftersp\xc3\xb8rger selskabets kunder i erhvervslivet gr\xc3\xb8nnere transport, og TaxiNord \xc3\xb8nskede derfor at afpr\xc3\xb8ve Model S som taxa og elbilskonceptet generelt. I slutningen af oktober 2013 kom Model S p\xc3\xa5 gaden som dansk taxa for TaxiNord og som en af de f\xc3\xb8rste Model S i Danmark, men fors\xc3\xb8get stoppede i 2014. If\xc3\xb8lge bestyrelsesformand i Cleardrive, Carl H. Nielsen, er det en udfordring, at den eksisterende frik\xc3\xb8rselsordning af dieseltaxaer hindrer udbredelsen af eltaxaer._NEWLINE_Cleardrive fik syv mio. kr. i projektst\xc3\xb8tte fra regeringens transportaftale til at indf\xc3\xb8re Model S som taxa i Odense og K\xc3\xb8benhavn, men m\xc3\xa5tte s\xc3\xa6tte projektet p\xc3\xa5 standby i l\xc3\xb8bet af marts 2014, fordi projektet skulle reorganiseres._NEWLINE_I maj 2014 s\xc3\xa5 et nyt taxa-projekt dagens lys, hvorefter det med appen Drivr i l\xc3\xb8bet af sommeren 2014 ville blive muligt at booke en Tesla-taxa i K\xc3\xb8benhavn og Aarhus. Prisniveauet forventedes at ligge mellem prisen for en almindelig taxa og en Executive-taxa. Selskabet bag forventede, at en fl\xc3\xa5de af 50 Model S ville v\xc3\xa6re p\xc3\xa5 gaden i de to byer i l\xc3\xb8bet af 12 m\xc3\xa5neder. I 2015 viser Drivrs hjemmeside Mercedes-biler.\n_START_SECTION_\nHolland\n_START_PARAGRAPH_\nI perioden fra juni til oktober 2014 leveredes 167 Model S taxa til Schiphol-lufthavnen i Amsterdam. Form\xc3\xa5let er at vise, at lufthavnen st\xc3\xb8tter op om b\xc3\xa6redygtig transport. Selv om taxaerne har base i lufthavnen, kan de bestilles som almindelig taxa. Taxaerne vil v\xc3\xa6re i drift i fire \xc3\xa5r indtil 2018 med mulighed for fire \xc3\xa5rs forl\xc3\xa6ngelse indtil 2022.\n_START_SECTION_\nNorge\n_START_PARAGRAPH_\nI september 2013 kom den f\xc3\xb8rste Model S som taxa p\xc3\xa5 gaden i Oslo. If\xc3\xb8lge taxavognmand Trond Gustav S\xc3\xb8mme forventede han at spare 100.000 norske kr. om \xc3\xa5ret p\xc3\xa5 diesel, bompenge og parkering. Prisen pr. tur er den samme som de \xc3\xb8vrige taxaer hos Oslo Taxi.\n_START_SECTION_\nRusland\n_START_PARAGRAPH_\nSelvom om Tesla Motors i 2015 hverken har salg eller hurtigladestationer i Rusland, s\xc3\xa5 udf\xc3\xb8rer internetfirmaet Yandex taxak\xc3\xb8rsel i Moskva med een Model S og een Model S Performance til samme pris som almindelig taxak\xc3\xb8rsel.\n_START_SECTION_\nTyskland\n_START_PARAGRAPH_\nI januar 2014 kom Tysklands f\xc3\xb8rste Model S som taxi p\xc3\xa5 gaden i M\xc3\xbcnchen.\n_START_SECTION_\n\xc3\x98strig\n_START_PARAGRAPH_\nI oktober 2014 offentliggjordes det, at et taxafirma i Wien havde bestilt 20 Model S. Prisen pr. tur forventes at blive den samme som for en almindelig taxa.\n_START_SECTION_\nLokalisering i Danmark\n_START_PARAGRAPH_\nIf\xc3\xb8lge et interaktivt kort offentliggjort i Politiken var der pr. 31. marts 2016 indregistreret 3866 Teslaer i Danmark, hvoraf 168 var registreret i Kastrup. Endvidere var eksempelvis f\xc3\xb8lgende antal Teslaer registreret: K\xc3\xb8benhavn K (107), Aarhus (ca. 100), Frederiksberg (98), Hellerup (91), Holte (91), Odense (ca. 80), Roskilde (65), Aalborg (58), Vejle (44), Silkeborg (42) og Herning (37).\n_START_SECTION_\nHurtigladestationer\n_START_PARAGRAPH_\nTeslas hurtigladestationer (betegnet "Superchargers") g\xc3\xb8r det muligt at oplade batteriet halvt p\xc3\xa5 ca. 30 minutter, hvilket svarer til en ekstra r\xc3\xa6kkevidde p\xc3\xa5 ca. 240 km. I 2012 begyndte Tesla at etablere et netv\xc3\xa6rk af 480 volt ladestationer til brug for langdistancerejser. I juni 2013 offentliggjorde Tesla, at s\xc3\xa5vel eksisterende som fremtidige ladestationer ville blive betegnet Tesla-stationer med mulighed for at skifte batteri p\xc3\xa5 under to minutter. Primo 2014 var der 115 stationer i USA, 71 i Europa og 23 i Asien. Tesla-stationerne kan kun anvendes af Tesla-k\xc3\xb8ret\xc3\xb8jer._NEWLINE_Den f\xc3\xb8rste hurtigladekorridor \xc3\xa5bnede i oktober 2012 med seks stationer mellem San Francisco, Lake Tahoe, Los Angeles og Las Vegas. I Teslas vestkystkorridor er stationerne drevet af solenergi, og det er meningen, at de \xc3\xb8vrige stationer ogs\xc3\xa5 skal drives af solenergi. Den anden korridor \xc3\xa5bnede i december 2012 mellem Washington, D.C., New York og Boston med tre stationer p\xc3\xa5 rastepladser i Delaware og Connecticut._NEWLINE_I 2014 var det if\xc3\xb8lge Tesla muligt at tilbagel\xc3\xa6gge en kyst-til-kyst-rejse i Nordamerika ved brug af netv\xc3\xa6rket med 94 hurtigladestationer. I 2014 var m\xc3\xa5ls\xc3\xa6tningen, at 80\xc2\xa0% af den amerikanske befolkning og dele af Canada maksimalt skulle have 320 km til den n\xc3\xa6rmeste hurtigladestation. I 2015 forventes tallet \xc3\xb8get til 98\xc2\xa0%._NEWLINE_Teslas f\xc3\xb8rste hurtigladestationerne i Europa \xc3\xa5bnede i Norge i 2013. I august 2013 \xc3\xa5bnede Tesla et netv\xc3\xa6rk af seks hurtigladestationer i det sydlige Norge. Stationerne er placeret i Lyngdal, Aurland, Domb\xc3\xa5s, Gol, Cinderella og Lillehammer. Dette bragte antallet af hurtigladestationer i Norge op p\xc3\xa5 ni, og cirka 90\xc2\xa0% af Norges befolkning boede dermed inden for en afstand af 320 km fra en af Teslas hurtigladestationer._NEWLINE_Tesla rettede dern\xc3\xa6st fokus mod Tyskland og Holland, hvis indbyggere medio 2014 havde maksimalt 320 km til en hurtigladestation. Ultimo 2014 var Schweiz, Belgien, \xc3\x98strig, Danmark og Luxembourg d\xc3\xa6kket af Teslas netv\xc3\xa6rk. Ultimo 2014 boede 90\xc2\xa0% af befolkningen i Frankrig, England, Wales og Sverige maksimalt 320 km fra en af Teslas hurtigladestationer._NEWLINE_Den 30. maj 2014 \xc3\xa5bnede Tesla sine f\xc3\xb8rste to hurtigladestationer i Danmark. Den ene ved Hotel Comwell i Middelfart og den anden ved Elvis-museet Graceland i Randers. Dermed skulle det v\xc3\xa6re muligt at k\xc3\xb8re i en Tesla fx til Skagen fra K\xc3\xb8benhavn med et minimalt ekstra tidsforbrug til opladning. Teslas tredje danske hurtigladestation \xc3\xa5bnede i Hj\xc3\xb8rring den 15. juli 2014._NEWLINE_I oktober 2014 annoncerede Tesla, at man havde k\xc3\xb8bt en grund ved Skandinavisk Transport Center i K\xc3\xb8ge, hvor man inden \xc3\xa5rsskiftet agtede at \xc3\xa5bne den st\xc3\xb8rste ladestation i Europa med 12 hurtigladere. Placeringen blev valgt, fordi der er tale om et transportknudepunkt s\xc3\xa5vel i Danmark som mellem Skandinavien og Tyskland. Ladestanderne kommer til at st\xc3\xa5 under et udh\xc3\xa6ng med 300 m\xc2\xb2 solceller. Energien fra solcellerne kan gennem Teslas ladestandere sendes direkte ind i bilernes batteri. Tesla forventer at etablere yderligere to stationer inden udgangen af 2015 - formentlig i K\xc3\xb8benhavns-omr\xc3\xa5det og i Kolding-omr\xc3\xa5det. Ved udgangen af 2015 vil det v\xc3\xa6re muligt at k\xc3\xb8re gratis fra Nordkap til Istanbul eller Lissabon i en Tesla Model S. I starten af 2015 blev K\xc3\xb8ges hurtigladestation som den f\xc3\xb8rste i Europa udstyret med en overd\xc3\xa6kning med solceller.\n_START_SECTION_\nBatteriskift\n_START_PARAGRAPH_\nModel S er designet, s\xc3\xa5 batteriet kan skiftes hurtigt. I juni 2013 offentliggjorde Tesla sit m\xc3\xa5l om at etablere batteriskift p\xc3\xa5 Tesla-stationerne. Tesla demonstrerede et batteriskift, der tog lidt mere end 1 \xc2\xbd minut, hvilket if\xc3\xb8lge Tesla er halvt s\xc3\xa5 lang tid, det normalt tager at fylde br\xc3\xa6ndstof p\xc3\xa5 en bil med tom tank._NEWLINE_Tesla\'s f\xc3\xb8rste batteriskiftestation er placeret i Harris Ranch i Californien og \xc3\xa5bnede den 22. december 2014.\n_START_SECTION_\nGlobalt\n_START_PARAGRAPH_\nIf\xc3\xb8lge Tesla Motors var der reserveret 520 Model S den f\xc3\xb8rste uge, bilen gik i handlen, og ved udgangen af 2012 havde 15.000 reserveret bilen over netformularen. De f\xc3\xb8rste 1000 eksemplarer i form af den s\xc3\xa6rlige kampagnemodel, Model S Signature, var udsolgt inden leveringerne p\xc3\xa5begyndtes i juni 2012. Umiddelbart efter kunne Tesla Motors oplyse, at Model S var udsolgt resten af \xc3\xa5ret. En bil bestilt i maj 2012 ville kunne leveres i starten af eller midten af 2013._NEWLINE_De europ\xc3\xa6iske og asiatiske markeder forventes at blive dobbelt s\xc3\xa5 store som det amerikanske hjemmemarked.\n_START_SECTION_\n2012\n_START_PARAGRAPH_\nDe f\xc3\xb8rste leveringer til det amerikanske marked begyndte i juni 2012 med 85 kWh-versionen. F\xc3\xb8rste levering af 60 kWh-versionen blev udskudt fra november 2012 til januar/februar 2013. I 2012 leveredes i alt 2555 biler i Nordamerika.\n_START_SECTION_\n2013\n_START_PARAGRAPH_\nI de f\xc3\xb8rste seks m\xc3\xa5neder af 2013 leveredes 10.500 biler. I l\xc3\xb8bet af f\xc3\xb8rste kvartal i 2013 leveredes i alt 4900 Model S i Nordamerika - prim\xc3\xa6rt i USA og enkelte biler i Canada. Samlet set var der i juni 2013 - et \xc3\xa5r efter at leveringerne begyndte - solgt 12.700 Model S._NEWLINE_De f\xc3\xb8rste Model S leveredes til det europ\xc3\xa6iske marked i august 2013, da de f\xc3\xb8rste biler kom p\xc3\xa5 gaden i Norge, Schweiz og Holland. Fra november 2013 solgtes Model S i 20 lande._NEWLINE_I 4. kvartal 2013 solgtes 6892 Model S. I hele 2013 solgtes 22.477 biler i Nordamerika og Europa, og dermed overgik Tesla sin \xc3\xa5rlige m\xc3\xa5ls\xc3\xa6tning p\xc3\xa5 21.500 enheder. I december 2013 n\xc3\xa5ede det kumulative globale salg milep\xc3\xa6len p\xc3\xa5 25.000 biler.\n_START_SECTION_\n2014\n_START_PARAGRAPH_\nI 2013 forventede Tesla at s\xc3\xa6lge 35.000 eksemplarer i 2014 svarende til en stigning p\xc3\xa5 55\xc2\xa0% i forhold til 2013 - heraf forventede man at producere mellem 8500 og 9000 biler i andet kvartal i 2014, hvilket realiseredes med en produktion af 8763 enheder._NEWLINE_I det f\xc3\xb8rste kvartal af 2014 produceredes 7535 Model S, hvoraf 6457 enheder solgtes i Nordamerika og Europa. I marts 2014 var USA stadigv\xc3\xa6k det st\xc3\xb8rste marked med samlet set flere end 23.800 k\xc3\xb8ret\xc3\xb8jer efterfulgt af Norge med 4082 biler. Alene i januar og februar solgtes 563 nye Model S i Norge. I Holland var der i alt solgt 1399 biler efter f\xc3\xb8rste kvartal._NEWLINE_I Danmark var Model S den n\xc3\xa6stmest solgte elbil med 126 eksemplarer fra januar til og med april mod 112 i hele 2013 kun overg\xc3\xa5et af Nissan Leaf med 190 eksemplarer._NEWLINE_De f\xc3\xb8rste leveringer i Kina p\xc3\xa5begyndtes i april 2014, og i juni kom venstrek\xc3\xb8rselsvarianten p\xc3\xa5 gaden i Storbritannien. Denne variant introduceredes efterf\xc3\xb8lgende i Hong Kong og Japan. De f\xc3\xb8rste leveringer til det australske marked planlagdes til andet kvartal i 2014._NEWLINE_I andet kvartal produceredes 8763 og leveredes 7579 Model S. I tredje kvartal leveredes 7785 Model S - hvilket var ny rekord for Tesla Motors - p\xc3\xa5 trods af, at fabrikken var lukket i juli. 907 Model S leveredes p\xc3\xa5 en enkelt dag, hvilket ogs\xc3\xa5 var rekord.\n_START_SECTION_\nBatteribrande og uheld\n_START_PARAGRAPH_\nDen f\xc3\xb8rste brand i en Model S beskrevet af medierne fandt sted den 1. oktober 2013 p\xc3\xa5 Route 167 i staten Washington. Som anvist af bilens alarmsystem var f\xc3\xb8reren i stand til at k\xc3\xb8re fra motorvejen, standse bilen og forlade den uden at komme til skade. F\xc3\xb8reren tilkaldte straks hj\xc3\xa6lp, og imens begyndte der at komme r\xc3\xb8g ud fra forenden af bilen. F\xc3\xb8reren forklarede efterf\xc3\xb8lgende, at han havde ramt en genstand p\xc3\xa5 motorvejen. Tesla fastslog, at branden var for\xc3\xa5rsaget af, at en stor genstand af metal havde ramt et af de 14 batterimoduler i bunden af bilen. Eftersom modulerne var adskilte af brandv\xc3\xa6gge ("firewalls"), havde det if\xc3\xb8lge Tesla forhindret ilden i at sprede sig til andet end en mindre del af bilens forende._NEWLINE_Efterf\xc3\xb8lgende kunne det med sikkerhed konstateres, at batterimodulet var blevet beskadiget af et metalstykke, der var faldet af en lastbil. Metalstykket blev efterf\xc3\xb8lgende fundet t\xc3\xa6t p\xc3\xa5 uheldsstedet. Tesla fastslog, at metalstykket havde sl\xc3\xa5et et 7,6 cm stort hul i den 0,64 cm tykke armeringsplade p\xc3\xa5 bilens undervogn. Ventilatorer i undervognen fik r\xc3\xb8gen v\xc3\xa6k fra bilen, s\xc3\xa5 branden ikke spredte sig til kabinen. If\xc3\xb8lge Tesla havde brandfolkene fulgt den korrekte procedure i henhold til brugermanualen for Model S ved at bruge store m\xc3\xa6ngder vand til at slukke branden. Dog mente Tesla, at det havde v\xc3\xa6ret un\xc3\xb8dvendigt at bryde brandadskillelsen af metal for at komme ind til branden. Dette havde resulteret i, at flammerne havde spredt sig til bagagerummet i bilens forende. Tesla fastslog endvidere, at fordi batteripakken kun indeholder 10\xc2\xa0% af energien i en almindelig benzintank p\xc3\xa5 en bil, udg\xc3\xb8r eksplosionsrisikoen af et enkelt modul kun ca. 1\xc2\xa0%._NEWLINE_Den 24. oktober 2013 fastslog sikkerhedsmyndigheden NHTSA, at der baseret p\xc3\xa5 alle foreliggende oplysninger ikke var bel\xc3\xa6g for at konkludere, at den p\xc3\xa5g\xc3\xa6ldende batteribrand kunne begrundes i en sikkerhedsbrist p\xc3\xa5 bilen eller manglende efterlevelse af sikkerhedsstandarderne._NEWLINE_Den 6. november 2013 br\xc3\xb8d endnu en Model S i brand efter at have ramt et anh\xc3\xa6ngertr\xc3\xa6k p\xc3\xa5 vejen. Uheldet fik Tesla til at udvide garantien, s\xc3\xa5 den ogs\xc3\xa5 d\xc3\xa6kkede skader som f\xc3\xb8lge af brand i bilen. Desuden tilf\xc3\xb8jedes en softwareopdatering, der \xc3\xb8gede frih\xc3\xb8jden ved motorvejshastighed._NEWLINE_Som f\xc3\xb8lge af disse to brande - og en yderligere tredje brand - p\xc3\xa5begyndte NHTSA i november en forel\xc3\xb8big unders\xc3\xb8gelse for at fastsl\xc3\xa5 "de potentielle risici forbundet med undervognsskader p\xc3\xa5 Tesla Model S \xc3\xa5rgang 2013" ("the potential risks associated with undercarriage strikes on model year 2013 Tesla Model S vehicles")._NEWLINE_Endnu en brand fandt sted i Toronto i Canada i starten af februar 2014. En Model S holdt parkeret i en garage og var ikke under opladning. Brand\xc3\xa5rsagen er ukendt. Tesla oplyste, at "i dette konkrete tilf\xc3\xa6lde kender vi endnu ikke den pr\xc3\xa6cise \xc3\xa5rsag, men vi kan med sikkerhed fastsl\xc3\xa5, at branden ikke opstod i hverken batteriet, opladeren, adapteren eller de elektriske beholdere, eftersom ingen af disse dele beskadigedes af branden" ("in this particular case, we don\xe2\x80\x99t yet know the precise cause, but have definitively determined that it did not originate in the battery, the charging system, the adapter or the electrical receptacle, as these components were untouched by the fire")._NEWLINE_Som f\xc3\xb8lge af brandene er alle Model S produceret fra og med den 6. marts 2014 udrustet med et tredobbelt undervognsskjold best\xc3\xa5ende af titanium. Alle \xc3\xb8vrige Model S udrustedes med en tilsvarende beskyttelse p\xc3\xa5 foresp\xc3\xb8rgsel eller som en del af det almindelige serviceprogram._NEWLINE_Den 28. marts 2014 afsluttede NHTSA sin unders\xc3\xb8gelse og konkluderede, at den nye beskyttelse af undervognen sammen med den \xc3\xb8gede frih\xc3\xb8jde burde kunne reducere s\xc3\xa5vel antallet af uheld med beskadiget undervogn som risikoen for brand._NEWLINE_Den 4. juli 2014 indtraf en voldsom ulykke med en Model S i Los Angeles, da en biltyv forulykkede om aftenen i bytrafik med op til 160 km/t. Adskillige andre bilister kom til skade i forbindelse med den hasarderede k\xc3\xb8rsel. Biljagten sluttede, da Teslaen ramte en lygtep\xc3\xa6l og blev delt i to. Biltyven d\xc3\xb8de tre dage efter af sine kv\xc3\xa6stelser. Hidtil var ingen personer omkommet i en Model S. Det v\xc3\xa6kkede efterf\xc3\xb8lgende nogen undren, at biltyven havde kunnet stj\xc3\xa6le bilen i en Tesla-forretning, uden at politiet var blevet underrettet om tyveriet.\n_START_SECTION_\nFarlig for andre bilister\n_START_PARAGRAPH_\nDen 4. juli 2014 var en Model S involveret i en ulykke i Californien, der kostede tre mennesker livet. Det skete, da f\xc3\xb8reren af Teslaen k\xc3\xb8rte op bag i en Toyota Corolla fra 2003. Tre mennesker i Toyotaen blev dr\xc3\xa6bt, mens f\xc3\xb8reren af Teslaen slap stort set uskadt. Ulykken fik flere eksperter til at p\xc3\xa5pege, at nok er Teslaen sikker at opholde sig i, men den kan v\xc3\xa6re farlig for andre trafikanter. Tesla Motors kritiseredes p\xc3\xa5 den baggrund for ikke at have udstyret Model S med det banale og billige sikkerhedsudstyr, der kan forhindre, at en bil k\xc3\xb8rer op bag i en anden bil, der holder stille. If\xc3\xb8lge Politiken er eksempelvis nogle af Danmarks pt. mest solgte biler - mikrobilerne Volkswagen up!, SEAT Mii og \xc5\xa0koda Citigo til 90.000 kr. - udstyret med det p\xc3\xa5g\xc3\xa6ldende sikkerhedsudstyr.\n_START_SECTION_\nR\xc3\xa6kkevidde\n_START_PARAGRAPH_\nDen 8. februar 2013 offentliggjorde The New York Times en artikel om en testk\xc3\xb8rsel af Model S foretaget af John M. Broder mellem Washington D.C. og Boston ved hj\xc3\xa6lp af Teslas net af hurtigladere. P\xc3\xa5 det tidspunkt omfattede nettet kun to hurtigladestationer p\xc3\xa5 den amerikanske \xc3\xb8stkyst. Broder p\xc3\xa5pegede en r\xc3\xa6kke kritiske forhold om batteriets ydeevne i koldt vejr og afstanden mellem ladestationerne. Turen endte med, at Teslaen l\xc3\xb8b t\xc3\xb8r for str\xc3\xb8m og m\xc3\xa5tte k\xc3\xb8res p\xc3\xa5 en ladvogn til n\xc3\xa6rmeste ladestation i Milford i Connecticut._NEWLINE_Tesla reagerede ved at offentligg\xc3\xb8re logdata fra bilen, der modsagde Broder p\xc3\xa5 en r\xc3\xa6kke faktuelle punkter. Tesla antydede, at Broder bevidst fik bilen til at l\xc3\xb8be t\xc3\xb8r for str\xc3\xb8m. Broder tog til genm\xc3\xa6le og forklarede, at afvigelserne mellem hans og Teslas angivelse af bilens hastighed kunne v\xc3\xa6re for\xc3\xa5rsaget af, at bilen var udstyret med 19"-hjul men var indstillet p\xc3\xa5 21"-hjul. Som f\xc3\xb8lge af debatten genskabte en reporter fra CNN turen uden at l\xc3\xb8be t\xc3\xb8r for str\xc3\xb8m. Turen adskilte sig dog fra Broders tur ved, at CNN gennemf\xc3\xb8rte turen ved h\xc3\xb8jere temperaturer og i l\xc3\xb8bet af en enkelt dag, hvorimod New York Times havde parkeret bilen natten over uden at lade den op. En reporter fra tv-stationen CNBC genskabte ogs\xc3\xa5 turen p\xc3\xa5 en enkelt dag uden problemer._NEWLINE_En uge senere genskabte en gruppe af Tesla-ejere Broders tur uden problemer. En af k\xc3\xb8rerne forsinkedes dog, fordi hans bil ikke ville oplade og m\xc3\xa5tte opdateres to gange._NEWLINE_Den 18. februar 2013 fastslog l\xc3\xa6sernes redakt\xc3\xb8r Margaret Sullivan fra New York Times, at Broder havde benyttet sig af tilf\xc3\xa6ldige og un\xc3\xb8jagtige noter af testturen og ikke havde vist god d\xc3\xb8mmekraft. Hun fastholdt dog, at artiklen var skrevet i god tro, og at Broders k\xc3\xb8ret\xc3\xb8jsdata af og til havde v\xc3\xa6ret vildledende ("sometimes quite misleading").\n_START_SECTION_\nSikreste bil\n_START_PARAGRAPH_\nDen 19. august 2013 fremgik det af en pressemeddelelse fra Tesla, at Model S havde opn\xc3\xa5et den h\xc3\xb8jeste sikkerhedsvurdering i en NHTSA-test nogensinde. If\xc3\xb8lge Tesla offentligg\xc3\xb8r NHTSA ikke vurderinger h\xc3\xb8jere end 5 stjerner, men if\xc3\xb8lge Tesla havde Model S opn\xc3\xa5et i alt 5,4 stjerner, hvilket var ny rekord._NEWLINE_NHTSA pr\xc3\xa6ciserede dog nogle dage senere, at bed\xc3\xb8mmelsen af Model S ikke adskilte sig fra andre biler, der havde f\xc3\xa5et 5 stjerner. If\xc3\xb8lge NHTSA havde Tesla ikke fulgt NHTSA\'s retningslinjer for reklame ved at p\xc3\xa5st\xc3\xa5, at Model S var blevet bedre bed\xc3\xb8mt end andre 5-stjernede biler.\n_START_SECTION_\nEnergitab\n_START_PARAGRAPH_\nSoftwareopdatering v5.8 har reduceret energitabet, n\xc3\xa5r bilen ikke er i brug, til 1,1 kWh pr. nat svarende til ca. 5 kilometers r\xc3\xa6kkevidde._NEWLINE_I januar 2014 konstaterede Bj\xc3\xb8rn Nyland, en Model S-ejer fra Norge, en mistet r\xc3\xa6kkevidde p\xc3\xa5 ca. 20\xc2\xa0% i l\xc3\xb8bet af en forl\xc3\xa6nget ferie p\xc3\xa5 27 dage. Det svarede til en mistet r\xc3\xa6kkevidde p\xc3\xa5 i alt ca. 100 km og 3,7 km om dagen, mens bilen var parkeret ved meget lave temperaturer.\n_START_SECTION_\nAfgiftsfritagelse\n_START_PARAGRAPH_\nI Norge har de s\xc3\xa6rligt favorable afgifts- og momsfritagelser for elbiler v\xc3\xa6ret genstand for kritik is\xc3\xa6r efter, at nybilssalget af Model S i perioder overgik salget af en lang r\xc3\xa6kke konventionelle bilmodeller, der ikke - eller kun delvist - var fritaget for afgift. I juli 2014 p\xc3\xa5pegede Toyota i Norge, at det kostede de norske myndigheder mindst 6000 kr. pr. ton sparet CO\xe2\x82\x82 at give afgiftsfordele til elbilen. I september 2014 kritiseredes den norske afgiftsmodel endvidere af professor Anders Skonhoft fra Institut for Samfunds\xc3\xb8konomi p\xc3\xa5 Norges Teknisk-Naturvitenskapelige Universitet. Han sk\xc3\xb8nnede, at det samme bel\xc3\xb8b, som Norge brugte p\xc3\xa5 at subsidiere elbiler, kunne k\xc3\xb8be 20 millioner CO\xe2\x82\x82-kvoter og dermed halvere landets udslip._NEWLINE_Ogs\xc3\xa5 B\xc3\xa5rd Nordheim, der analyserede by- og kollektiv trafik for bl.a. den norske regering, var kritisk over for statens afgiftspolitik. If\xc3\xb8lge Nordheim var den norske stats tilskud til Tesla-ejere s\xc3\xa5 stort, at det ville svare til, at Oslos sporvognspassagerer fik udbetalt 70 kr. for hver eneste rejse._NEWLINE_I Danmark oph\xc3\xb8rte afgiftsfritagelsen for de dyreste elbiler i 31. december 2015 da en bred partiaftale blev offentliggjort 9. oktober, hvilket i praksis ramte Model S h\xc3\xa5rdt. Skatteministeriet havde beregnet et indt\xc3\xa6gtstab p\xc3\xa5 450-650 mio. kr. for alle elbiler, men konsulenter vurderede, at bel\xc3\xb8bet var mindst 330 mio. kr. for h\xc3\xb8jt, og at det reelle provenutab er v\xc3\xa6sentligt lavere. Tesla anser afgiftsp\xc3\xa5l\xc3\xa6ggelsen som et salgsoph\xc3\xb8r af deres biler i Danmark. Afgiftsprocenten er v\xc3\xa6sentligt mindre for billigere elbiler. I november 2015 kom det frem, at regeringen (Venstre) forhandlede med Dansk Folkeparti og Liberal Alliance om at reducere registreringsafgiften p\xc3\xa5 biler med forbr\xc3\xa6ndingsmotor fra 180 til 140\xc2\xa0% af den afgiftspligtige v\xc3\xa6rdi, der oversteg 82.800 kr., hvilket ville koste staten 475 mio. kr. i provenutab i 2016, eftersom lavere afgifter ville betyde k\xc3\xb8b af flere og st\xc3\xb8rre biler._NEWLINE_I november fik Skat mistanke om omfattende snyd med afgifter p\xc3\xa5 elbiler, fordi 2500 nummerplader til luksuselbiler - formentlig Teslaer - var blevet bestilt de seneste uger. F\xc3\xb8rst n\xc3\xa6gtede Tesla Motors at have hamstret nummerplader forud for de nye afgiftsregler, men dagen efter erkendte Tesla at have bestilt 2500 nummerplader. Teslas danske kommunikationschef, Esben Pedersen, ben\xc3\xa6gtede dog, at indk\xc3\xb8bet var sket for at omg\xc3\xa5 de nye afgiftsregler, eftersom "en nummerplade ikke repr\xc3\xa6senterer et salg af en bil, f\xc3\xb8r den er sat p\xc3\xa5 en bil." Tesla solgte 144 biler i perioden fra afgiftsaftalens offentligg\xc3\xb8relse 9. oktober og til 11. november.\n_START_SECTION_\nMotorproblemer\n_START_PARAGRAPH_\nI august 2014 valgte Tesla Motors at udvide garantien, s\xc3\xa5 den ogs\xc3\xa5 omfattede motorenheden. Det skete, efter at et amerikansk forbrugermagasin havde bragt en artikel om motorproblemer i Model S._NEWLINE_I november 2014 kom det frem, at Tesla Motors havde sendt 300 nye motorenheder til norske Model S-ejere efter, at en fejlbeh\xc3\xa6ftet sending af Model S var endt i Norge. Mange ejere havde oplevet "klunk"-lyde og biler, som var totalhavareret. Der var endvidere beretninger om norske Tesla-ejere, der havde f\xc3\xa5et ombyttet deres drive-unit - dvs. elmotor, gear og vekselretter - hele to gange.\n_START_SECTION_\nManglende motorkraft\n_START_PARAGRAPH_\nTest af topmodellen P85D, hvis ydelse indledningsvis blev angivet til 700 hk, viste i efter\xc3\xa5ret 2015, at ydelsen reelt var noget lavere; eksempelvis 418 kilowatts (568\xc2\xa0hk). En hjemmeside for ejere, der ville klage, blev etableret, og over 60 personer fra b\xc3\xa5de Norge, Tyskland og USA tilsluttede sig. I november 2015 \xc3\xa6ndrede Tesla det oplyste antal hestekr\xc3\xa6fter til at v\xc3\xa6re 460 for en S P85D og med till\xc3\xa6gspakken Ludicrous 539 hk. Den angivne effekt er s\xc3\xa5ledes reduceret med 231 hk; den reelle effekt afh\xc3\xa6nger af forholdene. Tesla afviste dog at kompensere ejerne af topmodellen. I juni 2016 fik 3 norske Tesla ejere medhold af det norske forbrugeranken\xc3\xa6vn og blev tilkendt en erstatning p\xc3\xa5 50.000 NOK.\n_START_SECTION_\nFejl i sikkerhedsselen\n_START_PARAGRAPH_\nI november 2015 annoncerede Tesla en frivillig verdensomsp\xc3\xa6ndende tilbagekaldelse af alle 90.000 Model S - heraf 2000 i Danmark - med henblik p\xc3\xa5 at kontrollere en mulig defekt i bilernes forreste sikkerhedsselesamlinger. Problemet blev rapporteret i begyndelsen af november af en kunde fra Europa. Teslas forel\xc3\xb8bige unders\xc3\xb8gelser var ikke i stand til at identificere en grundl\xc3\xa6ggende \xc3\xa5rsag til fejlen, og virksomheden besluttede derfor at tilbagekalde alle Model S.'